# Maria Senserrich i Guitart

Maria Senserrich i Guitart (Igualada, 1980) llicenciada en Administració i direcció d'empreses, i especialitzada en gestió pública. Va ser diputada al Parlament de Catalunya en la IX, X i XI Legislatures.

## Biografia

És llicenciada en Administració i Direcció d'Empreses per la Universitat de Barcelona, i Postgrau de Direcció Campanyes Electorals. Viu en parella i és mare de família. Filla d'Enric Senserrich, polític Igualadí, del mateix partit.
Va començar a militar a Convergència Democràtica de Catalunya el 2001 i a la Joventut Nacionalista de Catalunya el 2003. Forma part del Comitè Executiu Local de CDC a Igualada i del Comitè Executiu Comarcal.
Fou elegida regidora de l'ajuntament d'Igualada a les eleccions municipals espanyoles de 2007. Fou elegida diputada a les eleccions al Parlament de Catalunya de 2010, formant part del grup parlamentari de Convergència i Unió. Des del passat 25 de març de 2012, és la responsable de la Secretaria de Coordinació Sectorial de Convergència Democràtica de Catalunya després de ser escollida amb el 91’17% dels sufragis dels delegats, reunits a Reus en el 16è Congrés del partit. Actualment és la màxima responsable de les Sectorials de CDC.
El 12 de febrer de 2013 tornà al Parlament de Catalunya per substituir en el seu escó Neus Munté i Fernández. La seva tasca parlamentària s'ha centrat sobretot en l'àmbit de l'economia, en àmbits relatius al dèficit públic de la Generalitat o al dèficit fiscal que pateix Catalunya respecte a la resta de l'Estat espanyol. És membre de la comissió d'Economia, Finances i Pressupost; de la comissió de la Corporació Catalana de Mitjans Audiovisuals; de la comissió de la Sindicatura de Comptes i de la comissió d'Interior, de la qual n'és Vicepresidenta. A les eleccions al Parlament de Catalunya de 2015 fou escollida diputada dins les llistes de Junts pel Sí. El 2017 va anar a les llistes de Junts per Catalunya per Barcelona a les Eleccions al Parlament de Catalunya de 2017. El març de 2018 fou escollida portaveu del Partit Demòcrata Europeu Català. El 14 de setembre de 2018 va anunciar amb una carta que deixava el partit i abandonava la política.
Professionalment, és treballadora del sector financer. És membre de la Jove Cambra d'Igualada, on ha format part de la Junta Local i de la Junta Nacional a la Federació Catalana de Joves Cambres. Senadora de la Junior Chamber International. També és sòcia de l'Antic Gremi de Traginers d'Igualada, i de la Creu Roja.

## Referències

* ↑ «Web del candidat d'Igualada Marc Castells». Arxivat de l'original el 2016-03-03. [Consulta: 14 agost 2015].
* ↑ «Fitxa del Parlament de Catalunya». Arxivat de l'original el 2012-02-20. [Consulta: 5 juliol 2012].
* ↑ «Junts per Catalunya, la llista del PDECat que liderarà Puigdemont». VilaWeb, 13-11-2017 [Consulta: 13 novembre 2017].
* ↑ Quico Sallés. «Maria Senserrich, la nova cara del PDeCAT». El Món, 24-03-2018. Arxivat de l'original el 2018-03-25. [Consulta: 24 març 2018].
* ↑ «Maria Senserrich abandona la direcció del PDECat i deixa la política». Ara.cat.
* ↑ «Web de la JCI». Arxivat de l'original el 2016-03-03. [Consulta: 14 agost 2015].

## Enllaços externs

* Vídeo de canal Parlament sobre Maria Senserrich
* Bloc de Maria Senserrich Arxivat 2015-08-01 a Wayback Machine.